CELEX: 
Language: fi
Date: 2021-11-23 00:00:00
Title: KOMISSION DELEGOITU PÄÄTÖS, turvallisuuteen ja laittomaan maahanmuuttoon liittyvien riskien ja suuren epidemiariskin tarkemmasta määrittelemisestä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan matkustustieto- ja -lupajärjestelmä (ETIAS) perustettiin syyskuussa 2018 Euroopan parlamentin ja neuvoston asetuksella (EU) 2018/1240
                  1
               . 
            
            
               Asetuksessa säädetään, että Euroopan komissio hyväksyy Euroopan matkustustieto- ja ‑lupajärjestelmän kehittämistä ja teknistä toteuttamista varten tarvittavat delegoidut säädökset.
            
            
               Asetuksen (EU) 2018/1240 33 artiklan 2 kohdan nojalla komissiolle annetaan tehtäväksi antaa delegoitu säädös ”turvallisuuteen tai laittomaan maahanmuuttoon liittyvien riskien tai suuren epidemiariskin määrittelemiseksi tarkemmin” 33 artiklan 2 kohdan a–f alakohdassa tarkoitettujen tilastojen ja tietojen perusteella. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Delegoidun säädöksen laatimisessa avustamaan perustettiin rajaturvallisuuden ja sisäisen turvallisuuden tietojärjestelmiä käsittelevä asiantuntijaryhmä. Kaikki jäsenvaltiot saivat tilaisuuden nimetä asiantuntijoita asetuksen (EU) 2018/1240 89 artiklan 4 kohdan ja paremmasta lainsäädännöstä 13. huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Tämän vuoksi tämä komission päätös on laadittu asiantuntijaryhmään kuuluvien jäsenvaltioiden asiantuntijoiden kannanottojen perusteella. Asiantuntijaryhmää kuultiin 3. heinäkuuta 2020 ja 15. tammikuuta 2021 välisenä aikana, minkä jälkeen sekä asiantuntijat että komissio katsoivat asiakirjan olevan lopullinen. Asiantuntijoilla oli mahdollisuus toimittaa komissiolle koko tämän jakson ajan myös suullisia ja kirjallisia kommentteja. 
            
            
               Lisäksi kuultiin Euroopan raja- ja merivartiovirastoa, jonka yhteyteen ETIAS-keskusyksikkö on tarkoitus perustaa, sekä Europolia. 
            
            
               Myös vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaava Euroopan unionin virasto (eu-LISA) esitti komissiolle kommentteja ehdotettuun aloitteeseen liittyvistä teknisistä tarpeista ja sen toteutuskelpoisuudesta. 
            
            
               Ennen luonnoksen hyväksymistä kuultiin Euroopan tietosuojavaltuutettua, jotta voitiin varmistaa, että ehdotettu aloite on tietosuojasäännösten mukainen.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Seulontaprosessissa käytettävien erityisten riski-indikaattorien vahvistamiseksi on tarpeen määrittää turvallisuuteen, laittomaan maahanmuuttoon tai epidemioiden puhkeamiseen liittyvät riskit keräämällä ja analysoimalla asetuksen (EU) 2018/1240 33 artiklan 2 kohdan a–f alakohdassa tarkoitettuja tilastoja, tietoja ja raportteja. Analyysin avulla on tarkoitus määrittää näihin riskeihin yhteydessä olevien tiettyjen matkustajaryhmien ominaispiirteet. Näiden ominaispiirteiden tulkinta mahdollistaa erityisriskien yksilöimisen. Erityisriskit puolestaan muodostavat perustan erityisten riski-indikaattorien kehittämiselle.
            
            
               Sen varmistamiseksi, että riskit voidaan määritellä asetuksen (EU) 2018/1240 33 artiklan 2 kohdan a–c alakohdassa tarkoitettujen tekijöiden perusteella, on tarpeen varmistaa, että Euroopan matkustustieto- ja -lupajärjestelmä ja rajanylitystietojärjestelmä seuraavat tällaisia tekijöitä ja keräävät tiedot niistä komission delegoidun asetuksen C(2021)4982
                  2
                mukaisesti ja siten, että voidaan jatkuvasti yksilöidä sellaisten tiettyjen matkustajaryhmien ominaispiirteitä, jotka ovat yhteydessä sallitun oleskeluajan ylittymiseen, maahanpääsyn epäämiseen tai matkustusluvan epäämiseen. ETIAS-keskusyksikön olisi tätä varten arvioitava tällaisiin käytäntöihin yhteydessä olevien tapausten kokonaismäärä, yksilöitävä tietyt matkustajaryhmät, joissa tällaisten käytäntöjen osuus on tavanomaisesta poikkeava, sekä yksilöitävä kyseisten tiettyjen matkustajaryhmien ominaispiirteet ja mahdolliset korrelaatiot niiden hakemustiedostoista kerättyjen tietojen kanssa. 
            
            
               Vastaavasti jäsenvaltioiden, jotka vastaavat asetuksen (EU) 2018/1240 33 artiklan 2 kohdan e alakohdassa tarkoitettujen tietojen toimittamisesta kansallisten ETIAS-yksiköidensä kautta, olisi toimitettava sallitun oleskeluajan ylittäneiden henkilöiden ja maahanpääsyn epäämisten osalta näytön perusteella sellaisten tiettyjen matkustajaryhmien ominaispiirteet, jotka ovat yhteydessä sallitun oleskeluajan ylittämiseen tai maahanpääsyn epäämiseen. Tätä varten jäsenvaltioiden olisi yksilöitävä jäsenvaltiossa tai tietyllä jäsenvaltion alueella oleskelevien sallitun oleskeluajan ylittäneiden henkilöiden tavanomaisesta poikkeavat osuudet tai jäsenvaltion päättämien maahanpääsyn epäämisten tavanomaisesta poikkeavat osuudet tiettyjen matkustajaryhmien osalta verrattuna muihin tiettyihin matkustajaryhmiin. Tätä analyysiä olisi tarkasteltava uudelleen kuuden kuukauden välein. 
            
            
               Sen varmistamiseksi, että riskit voidaan määritellä asetuksen (EU) 2018/1240 33 artiklan 2 kohdan d alakohdassa tarkoitettujen tekijöiden perusteella, jäsenvaltioiden, jotka vastaavat tässä säännöksessä tarkoitettujen tietojen toimittamisesta kansallisten ETIAS-yksiköidensä kautta, olisi toimitettava sellaisten tiettyjen matkustajaryhmien ominaispiirteet, jotka ovat yhteydessä tunnettujen tosiseikkojen ja näytön perusteella yksilöityihin turvallisuusriskeihin. Tätä analyysiä olisi tarkasteltava uudelleen kuuden kuukauden välein.
            
            
               Jotta voidaan varmistaa, että riskit voidaan määritellä asetuksen (EU) 2018/1240 33 artiklan 2 kohdan f alakohdassa tarkoitettujen tekijöiden perusteella, jäsenvaltioiden erityisesti tartuntatautien epidemiologisen seurannan ja valvonnan verkoston ja varhaisvaroitus- ja reagointijärjestelmän välityksellä toimittamien sekä Euroopan tautienehkäisy- ja ‑valvontakeskuksen ja Maailman terveysjärjestön toimittamien epidemiologisten riskinarviointien olisi sisällettävä vähintään niin tarkat tiedot, että niiden avulla voidaan yksilöidä sellaisten tiettyjen matkustajaryhmien ominaispiirteet, jotka ovat yhteydessä suuriin epidemiariskeihin.
            
            
               KOMISSION DELEGOITU PÄÄTÖS,
            
            
               annettu 23.11.2021,
            
            
               turvallisuuteen ja laittomaan maahanmuuttoon liittyvien riskien ja suuren epidemiariskin tarkemmasta määrittelemisestä  
            
         
         
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon Euroopan matkustustieto- ja ‑lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta 12 päivänä syyskuuta 2018 annetun Euroopan parlamentin ja neuvoston asetuksen (EU) 2018/1240
                  3
                ja erityisesti sen 33 artiklan 2 kohdan,
            
            
               sekä katsoo seuraavaa:
            
            
               (1)Asetuksella (EU) 2018/1240 perustetaan Euroopan matkustustieto- ja -lupajärjestelmä, jäljempänä ’ETIAS’, jota sovelletaan jäsenvaltioiden alueelle pyrkiviin viisumipakosta vapautettuihin kolmansien maiden kansalaisiin. 
            
            
               (2)Lupahakemuksiin on sovellettava seulontasääntöjä, joiden avulla hakemukseen tallennettuja tietoja voidaan analysoida sellaisten erityisten riski-indikaattorien perusteella, jotka vastaavat aiemmin yksilöityjä turvallisuusriskejä, laittoman maahanmuuton riskejä tai suuria epidemiariskejä. 
            
            
               (3)Seulontaprosessissa käytettävien erityisten riski-indikaattorien vahvistamiseksi on tarpeen määrittää nämä riskit tarkemmin keräämällä ja analysoimalla asetuksen (EU) 2018/1240 33 artiklan 2 kohdan a–f alakohdassa tarkoitettuja tilastoja ja tietoja. Analyysin avulla on tarkoitus määrittää sellaisten tiettyjen matkustajaryhmien ominaispiirteet, jotka ovat yhteydessä turvallisuusriskeihin, laittoman maahanmuuton riskeihin tai suuriin epidemiariskeihin. Näiden ominaispiirteiden tulkinta mahdollistaa erityisriskien yksilöimisen. Erityisriskit puolestaan muodostavat perustan erityisten riski-indikaattorien kehittämiselle.
            
            
               (4)Sen varmistamiseksi, että riskit voidaan määritellä asetuksen (EU) 2018/1240 33 artiklan 2 kohdan a–c alakohdassa tarkoitettujen tekijöiden perusteella, on tarpeen varmistaa, että Euroopan matkustustieto- ja -lupajärjestelmä ja rajanylitystietojärjestelmä seuraavat tällaisia tekijöitä ja keräävät tiedot niistä komission delegoidun asetuksen C(2021)4982 mukaisesti ja siten, että voidaan jatkuvasti yksilöidä sellaisten tiettyjen matkustajaryhmien ominaispiirteitä, jotka ovat yhteydessä sallitun oleskeluajan ylittymiseen, maahanpääsyn epäämiseen tai matkustusluvan epäämiseen. ETIAS-keskusyksikön olisi tätä varten arvioitava tällaisiin käytäntöihin yhteydessä olevien tapausten kokonaismäärä, yksilöitävä tietyt matkustajaryhmät, joissa tällaisten käytäntöjen osuus on tavanomaisesta poikkeava, sekä yksilöitävä kyseisten tiettyjen matkustajaryhmien ominaispiirteet ja mahdolliset korrelaatiot niiden hakemustiedostoista kerättyjen tietojen kanssa. 
            
            
               (5)Vastaavasti jäsenvaltioiden, jotka vastaavat asetuksen (EU) 2018/1240 33 artiklan 2 kohdan e alakohdassa tarkoitettujen tietojen toimittamisesta kansallisten ETIAS-yksiköidensä kautta, olisi toimitettava sallitun oleskeluajan ylittäneiden henkilöiden ja maahanpääsyn epäämisten osalta sellaisten tiettyjen matkustajaryhmien ominaispiirteet, jotka ovat yhteydessä sallitun oleskeluajan ylittämiseen tai maahanpääsyn epäämiseen. Tätä varten jäsenvaltioiden olisi yksilöitävä jäsenvaltiossa tai tietyllä jäsenvaltion alueella oleskelevien sallitun oleskeluajan ylittäneiden henkilöiden tavanomaisesta poikkeavat osuudet tai jäsenvaltion päättämien maahanpääsyn epäämisten tavanomaisesta poikkeavat osuudet tiettyjen matkustajaryhmien osalta verrattuna muihin tiettyihin matkustajaryhmiin. Tätä analyysiä olisi tarkasteltava uudelleen kuuden kuukauden välein. 
            
            
               (6)Sen varmistamiseksi, että riskit voidaan määritellä asetuksen (EU) 2018/1240 33 artiklan 2 kohdan d alakohdassa tarkoitettujen tekijöiden perusteella, jäsenvaltioiden, jotka vastaavat mainitussa säännöksessä tarkoitettujen tietojen toimittamisesta kansallisten ETIAS-yksiköidensä kautta, olisi toimitettava sellaisten tiettyjen matkustajaryhmien ominaispiirteet, jotka ovat yhteydessä tunnettujen tosiseikkojen ja näytön perusteella yksilöityihin turvallisuusriskeihin. Tätä analyysiä olisi tarkasteltava uudelleen kuuden kuukauden välein.
            
            
               (7)Jotta voidaan varmistaa, että riskit voidaan määritellä asetuksen (EU) 2018/1240 33 artiklan 2 kohdan f alakohdassa tarkoitettujen tekijöiden perusteella, jäsenvaltioiden erityisesti tartuntatautien epidemiologisen seurannan ja valvonnan verkoston ja varhaisvaroitus- ja reagointijärjestelmän välityksellä toimittamien sekä Euroopan tautienehkäisy- ja -valvontakeskuksen ja Maailman terveysjärjestön toimittamien epidemiologisten riskinarviointien olisi sisällettävä vähintään niin tarkat tiedot, että niiden avulla voidaan yksilöidä sellaisten tiettyjen matkustajaryhmien ominaispiirteet, jotka ovat yhteydessä suuriin epidemiariskeihin.
            
            
               (8)Yksilöidessään sellaisten tiettyjen matkustajaryhmien ominaispiirteitä, jotka ovat yhteydessä tiettyyn riskiin, ETIAS-keskusyksikön ja jäsenvaltioiden olisi otettava huomioon yksilöityyn tiettyyn matkustajaryhmään kuuluvien henkilöiden ikäryhmä, sukupuoli, kansalaisuus, asuinmaa ja -kaupunki, koulutustaso ja nykyinen ammatti.
            
            
               (9)Koska asetuksella (EU) 2018/1240 kehitetään Schengenin säännöstöä, Tanska on ilmoittanut Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 4 artiklan mukaisesti saattavansa asetuksen (EU) 2018/1240 osaksi kansallista lainsäädäntöään. Sen vuoksi tämä päätös sitoo Tanskaa.
            
            
               (10)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu
                  4
               ; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
            
            
               (11)Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen
                  5
                ja jotka kuuluvat neuvoston päätöksen 1999/437/EY
                  6
                1 artiklan A kohdassa tarkoitettuun alaan.
            
            
               (12)Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen
                  7
                ja jotka kuuluvat neuvoston päätöksen 1999/437/EY 1 artiklan A kohdassa, luettuna yhdessä neuvoston päätöksen 2008/146/EY
                  8
                3 artiklan kanssa, tarkoitettuun alaan. 
            
            
               (13)Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen
                  9
                ja jotka kuuluvat neuvoston päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU
                  10
                3 artiklan kanssa, tarkoitettuun alaan. 
            
            
               (14)Kyproksen, Bulgarian ja Romanian sekä Kroatian osalta tämä päätös on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.
            
            
               (15)Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725
                  11
                42 artiklan 1 kohdan mukaisesti, ja hän on antanut lausuntonsa 7 päivänä kesäkuuta 2021,
            
            
               ON HYVÄKSYNYT TÄMÄN PÄÄTÖKSEN: 
            
         
         
            
               1 artikla 
                  Kohde
            
            
               Tässä päätöksessä määritellään tarkemmin turvallisuusriski, laittoman maahanmuuton riski ja suuri epidemiariski asetuksen (EU) 2018/1240 33 artiklan 2 kohdassa tarkoitettujen tarkkojen tilastotietojen ja tietojen perusteella.
            
            
               2 artikla 
                  Määritelmät
            
            
               Tässä päätöksessä tarkoitetaan:
            
            
               (a)’tietyllä matkustajaryhmällä’ kooltaan ja kokoonpanoltaan tunnettua kolmansien maiden kansalaisten ryhmää, jolla katsotaan olevan tietyt ominaispiirteet;
            
            
               (b)’ominaispiirteillä’ asetuksen (EU) 2018/1240 33 artiklan 2 kohdassa tarkoitettujen tietojen ja tilastojen perusteella ja mainitun asetuksen 33 artiklan 4 kohdan a–d alakohdassa tarkoitetut tiedot huomioon ottaen yksilöityjen havaittavissa olevien ominaisuuksien tai seikkojen tunnusomaisia kokonaisuuksia; 
            
            
               (c)’rajat ylittävällä vakavalla terveysuhkalla’ päätöksen N:o 1082/2013/EU 3 artiklan mukaisesti alkuperältään biologista, kemiallista, ympäristöön liittyvää tai tuntematonta hengenvaarallista tai muutoin vakavaa terveysvaaraa, joka leviää jäsenvaltioiden ulkorajojen yli tai johon liittyy merkittävä tällaisen leviämisen riski ja joka voi edellyttää koordinointia unionin tasolla ihmisten terveyden korkeatasoisen suojelun varmistamiseksi;
            
            
               (d)’tartuntataudilla’ päätöksen N:o 1082/2013/EU 3 artiklan mukaisesti infektiotautia, jossa taudinaiheuttaja voi tarttua ihmisestä toiseen kosketustartuntana tai välillisesti esimerkiksi vektorin, eläimen, fomiitin, tuotteen tai ympäristön kautta taikka taudinaiheuttajan saastuttamien nesteiden vaihdon kautta;
            
            
               (e)’epidemiologisella seurannalla’ päätöksen N:o 1082/2013/EU 3 artiklan mukaisesti tartuntatauteja ja niihin liittyviä erityisiä terveysnäkökohtia koskevien tietojen järjestelmällistä keräämistä, tallennusta, analysointia, tulkintaa ja levittämistä;
            
            
               (f)’tilastotiedoilla’ rajanylitystietojärjestelmän tai Euroopan matkustustieto- ja ‑lupajärjestelmän tuottamien tilastojen joukkoa, sellaisena kuin se määritellään tarkemmin komission delegoidun asetuksen C(2021)4982 1 artiklan 1 alakohdassa; 
            
            
               (g)’tilastokertomuksilla’ komission delegoidun asetuksen C(2021)4982 1 artiklan 2 alakohdassa määriteltyjä kertomuksia; 
            
            
               (h)’räätälöidyillä raporteilla’ komission delegoidun asetuksen C(2021)4982 1 artiklan 3 alakohdassa määriteltyjä raportteja.
            
            
               3 artikla 
                  Sallitun oleskeluajan ylittämistä, maahanpääsyn epäämistä ja matkustusluvan epäämistä koskevien tilastotietojen analysointi
            
            
               1.ETIAS-keskusyksikön on seurattava asetuksen (EU) 2018/1240 33 artiklan 2 kohdan a–c alakohdassa tarkoitettuja tilastotietoja, jotka on tallennettu asetuksen (EU) 2019/817 39 artiklalla perustettuun raportoinnin ja tilastoinnin keskustietoarkistoon.
            
            
               2.Edellä olevan 1 kohdan soveltamiseksi raportoinnin ja tilastoinnin keskustietoarkiston on annettava ETIAS-keskusyksikölle mahdollisuus saada komission delegoidun asetuksen C(2021)4982 6 artiklan mukaisesti tilastotietoja, tilastokertomuksia ja räätälöityjä raportteja, joita analysoimalla sallitun oleskeluajan ylittymisen, maahanpääsyn epäämisen tai matkustusluvan epäämisen riskit voidaan määritellä tarkemmin, muun muassa yksilöimällä 
            
            
               (a)aiempien tietojen perusteella niiden tapausten kokonaismäärä, jotka ovat yhteydessä sallitun oleskeluajan ylittymiseen, maahanpääsyn epäämiseen tai matkustusluvan epäämiseen;
            
            
               (b)tietyt matkustajaryhmät, jotka ovat yhteydessä sallitun oleskeluajan ylittymiseen, maahanpääsyn epäämiseen tai matkustusluvan epäämiseen, käyttäen tietoja, jotka perustuvat sallitun oleskeluajan ylittäneiden henkilöiden, maahanpääsyn epäämisten tai matkustusluvan epäämisten tavanomaisesta poikkeaviin osuuksiin ja tavanomaisesta poikkeaviin absoluuttisiin määriin, verrattuna muihin tiettyihin ryhmiin;
            
            
               (c)b alakohdan mukaisesti yksilöityjen tiettyjen matkustajaryhmien ominaispiirteet;
            
            
               (d)ominaispiirteet, jotka vastaavat b alakohdan mukaisesti yksilöityjen tiettyjen matkustajaryhmien ja niiden hakemustiedostojen avulla kerättyjen tietojen välistä korrelaatiota.
            
            
               3.ETIAS-keskusyksikkö voi tarvittaessa kuulla asianomaisten jäsenvaltioiden kansallisia ETIAS-yksiköitä, jos se on tarpeen 2 kohdan b alakohdan mukaisesti yksilöityjen tavanomaisesta poikkeavien osuuksien ja tavanomaisesta poikkeavien absoluuttisten määrien syiden analysoimiseksi.
            
         
         
            
               4 artikla 
                  Jäsenvaltion analyysi erityisistä turvallisuusriskeistä tai -uhkista
            
            
               1.Jäsenvaltioiden on toimitettava kansallisten ETIAS-yksikköjensä kautta ETIAS-keskusyksikölle asetuksen (EU) 2018/1240 33 artiklan 2 kohdan d alakohdassa tarkoitettu analyysi. Jäsenvaltioiden on tarkasteltava analyysiään uudelleen vähintään kuuden kuukauden välein tai sellaisten uusien tietojen ilmetessä, joiden vuoksi analyysiä on tarpeen muuttaa, ja tarvittaessa toimitettava tarkistettu analyysi kansallisten ETIAS-yksiköidensä kautta ETIAS-keskusyksikölle. Analyysiin ja mahdolliseen tarkistettuun analyysiin on sisällyttävä vähintään seuraavat:
            
            
               (a)yksilöidyn turvallisuusriskin tai -uhkan kuvaus, mukaan lukien aiempien häiriöiden esiintymistiheys, suuntaukset ja vaikutukset sekä kunkin riskin tai uhkan yksilöllinen viitenumero;
            
            
               (b)luettelo yksilöityyn turvallisuusriskiin tai -uhkaan liittyvistä tunnetuista tosiseikoista ja todisteista;
            
            
               (c)sellaisten tiettyjen matkustajaryhmien ominaispiirteet, jotka ovat yhteydessä yksilöityyn turvallisuusriskiin tai -uhkaan.
            
            
               2.Jos yksi tai useampi 1 kohdan a alakohdassa tarkoitetuista tiedoista ei ole saatavilla, jäsenvaltioiden on toimitettava asiaa koskevat perustelut kansallisten ETIAS-yksikköjensä kautta ETIAS-keskusyksikölle.
            
            
               3.Jäsenvaltioiden on saatava ETIAS-keskusyksiköltä ennakkoilmoitus tarpeesta tarkastella uudelleen ja päivittää 1 kohdassa tarkoitettua analyysiä.
            
            
               4.ETIAS-keskusyksikön on arvioitava asiaankuuluvat tiedot toimittaneen jäsenvaltion kansallista ETIAS-yksikköä kuullen tietojen merkityksellisyys kyseisten riskien määrittämisen kannalta. 
            
            
               5 artikla 
                  Jäsenvaltion analyysi sallitun oleskeluajan ylittämisten ja maahanpääsyn epäämisten tavanomaisesta poikkeavista osuuksista
            
            
               1.Jäsenvaltioiden on toimitettava kansallisten ETIAS-yksikköjensä kautta ETIAS-keskusyksikölle asetuksen (EU) 2018/1240 33 artiklan 2 kohdan e alakohdassa tarkoitettu analyysi. Jäsenvaltioiden on tarkasteltava analyysiään uudelleen vähintään kuuden kuukauden välein tai sellaisten uusien tietojen ilmetessä, joiden vuoksi analyysiä on tarpeen muuttaa, ja tarvittaessa toimitettava tarkistettu analyysi kansallisten ETIAS-yksiköidensä kautta ETIAS-keskusyksikölle. Analyysiin ja mahdolliseen tarkistettuun analyysiin on sisällyttävä vähintään seuraavat:
            
            
               (a)kuvaus riskeistä, jotka ovat yhteydessä sallitun oleskeluajan ylittymisten tai maahanpääsyn epäämisten tavanomaisesta poikkeaviin osuuksiin, ja kunkin riskin yksilöllinen viitenumero;
            
            
               (b)todisteet, jotka koskevat
            
            
               –sallitun oleskeluajan ylittäneiden henkilöiden tavanomaisesta poikkeavaa osuutta ja tavanomaisesta poikkeavaa absoluuttista määrää jäsenvaltiossa tai jäsenvaltion tietyllä alueella oleskelevassa tietyssä matkustajaryhmässä verrattuna jäsenvaltiossa tai jäsenvaltion tietyllä alueella oleskeleviin muihin tiettyihin matkustajaryhmiin; tai
            
            
               –jäsenvaltion tietyn matkustajaryhmän osalta päättämien maahanpääsyn epäämisten tavanomaisesta poikkeavaa osuutta ja tavanomaisesta poikkeavaa absoluuttista määrää verrattuna jäsenvaltion muiden tiettyjen matkustajaryhmien osalta päättämien maahanpääsyn epäämisten lukumäärään;
            
            
               (c)sellaisten tiettyjen matkustajaryhmien ominaispiirteet, jotka ovat yhteydessä sallitun oleskeluajan ylittymiseen tai maahanpääsyn epäämiseen. 
            
            
               2.Jos yksi tai useampi 1 kohdan a alakohdassa tarkoitetuista tiedoista ei ole saatavilla, jäsenvaltioiden on ilmoitettava asiasta kansallisten ETIAS-yksikköjensä kautta ETIAS-keskusyksikölle esittäen asiaa koskevat perustelut.
            
            
               3.Jäsenvaltioiden on saatava ETIAS-keskusyksiköltä ennakkoilmoitus tarpeesta tarkastella uudelleen ja päivittää 1 kohdassa tarkoitettua analyysiä.
            
            
               4.ETIAS-keskusyksikön on asiaankuuluvat tiedot toimittaneen jäsenvaltion kansallista ETIAS-yksikköä kuullen arvioitava tietojen merkityksellisyys ja käytettävyys kyseisten riskien määrittämisen kannalta.
            
            
               6 artikla 
                  Suurten epidemiariskien analysointi 
            
            
               1.Määrittäessään tarkemmin asetuksen (EU) 2018/1240 33 artiklan 2 kohdan f alakohdassa tarkoitettuja erityisiä suuria epidemiariskejä ETIAS-keskusyksikön on perustettava analyysinsa seuraaviin:
            
         
         
            
               (a)tiedot, jotka jäsenvaltiot ovat toimittaneet suurten epidemiariskien tapauksista tartuntatautien epidemiologisen seurannan ja valvonnan verkoston ja varhaisvaroitus- ja reagointijärjestelmän kautta päätöksen N:o 1082/2013/EU 6, 8 ja 9 artiklan mukaisesti, erityisesti tapauksista, jotka aiheuttavat vakavan rajat ylittävän terveysuhkan unionissa;
            
            
               (b)tiedot, jotka Euroopan tautienehkäisy- ja -valvontakeskus on toimittanut päätöksen N:o 1082/2013/EU 10 artiklan 1 kohdan a alakohdan mukaisesti epidemiologisista seurantatiedoista ja kansanterveydelle aiheutuvan uhkan mahdollista vakavuutta koskevasta riskinarvioinnista;
            
            
               (c)Maailman terveysjärjestön kansainvälisen terveyssäännöstön protokollien ja Disease Outbreak News -julkaisun kautta ilmoittamat taudin puhkeamiset.
            
            
               2.ETIAS-keskusyksikön on otettava huomioon
            
            
               (a)kansanterveyteen liittyvän hätätilanteen toteaminen päätöksen N:o 1082/2013/EU 12 artiklan mukaisesti;
            
            
               (b)reagoinnin yhteensovittaminen päätöksen N:o 1082/2013/EU 11 artiklan mukaisesti;
            
            
               (c)Maailman terveysjärjestön julistus kansainvälisestä kansanterveysuhasta.
            
            
               Jos 6 artiklan 2 kohdassa tarkoitetut tiedot koskevat jotakin komission täytäntöönpanopäätöksen (EU) 2018/945 liitteessä I tarkoitetuista tartuntataudeista, on sovellettava mainitun komission täytäntöönpanopäätöksen liitteessä II esitettyjä erityisiä perusteita ja tapausmäärittelyjä.
            
            
               3.ETIAS-keskusyksikön on tehtävä analyysi kuullen asianomaisten jäsenvaltioiden kansallisia ETIAS-yksiköitä ja Euroopan tautienehkäisy- ja -valvontakeskusta. Siihen on sisällyttävä vähintään sellaisten tiettyjen matkustajaryhmien ominaispiirteiden yksilöinti, jotka ovat yhteydessä yksilöityyn riskiin. 
            
            
               7 artikla 
                  Viestintä
            
            
               1.Laaja-alaisten tietojärjestelmien operatiivisesta hallinnoinnista vastaavan Euroopan unionin viraston on 3 artiklan 3 kohdan, 4 ja 5 artiklan sekä 6 artiklan 3 kohdan soveltamiseksi perustettava asetuksen (EU) 2018/1240 6 artiklan 2 kohdan m alakohdassa tarkoitettuun ohjelmistoon toiminto, jonka avulla kansalliset ETIAS-yksiköt ja ETIAS-keskusyksikkö voivat vaihtaa tietoja. 
            
            
               2.Edellä 4 ja 5 artiklassa tarkoitettua tietojenvaihtoa varten 1 kohdassa tarkoitetun toiminnon on edellytettävä, että tiedot toimitetaan tietyssä muodossa ottaen huomioon komission täytäntöönpanopäätös C(2021)1840
                  12
                ja komission delegoitu asetus (EU) 2021/916
                  13
               .
            
            
               8 artikla 
                  Tietosuoja
            
            
               Tässä päätöksessä tarkoitetut eri analyysit eivät saa sisältää henkilötietoja.
            
            
               9 artikla 
                  Osoitus
            
            
               Tämä päätös on osoitettu Belgian kuningaskunnalle, Bulgarian tasavallalle, Tšekin tasavallalle, Tanskan kuningaskunnalle, Saksan liittotasavallalle, Viron tasavallalle, Helleenien tasavallalle, Espanjan kuningaskunnalle, Ranskan tasavallalle, Kroatian tasavallalle, Italian tasavallalle, Kyproksen tasavallalle, Latvian tasavallalle, Liettuan tasavallalle, Luxemburgin suurherttuakunnalle, Unkarille, Maltan tasavallalle, Alankomaiden kuningaskunnalle, Itävallan tasavallalle, Puolan tasavallalle, Portugalin tasavallalle, Romanialle, Slovenian tasavallalle, Slovakian tasavallalle, Suomen tasavallalle sekä Ruotsin kuningaskunnalle.
            
            
               Tehty Brysselissä 23.11.2021
            
            
               
                     Komission puolesta
               
               
                     Ylva JOHANSSON
                     Komission jäsen
               
            
            
                     
                        
                           
                     
                  
               
         
            
         
         
            
                  
                     (1)
                  
                        Euroopan parlamentin ja neuvoston asetus (EU) 2018/1240, annettu 12 päivänä syyskuuta 2018, Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta (EUVL L 236, 19.9.2018, s. 1).
               
               
                  
                     (2)
                  
                        Komission delegoitu asetus C(2021)4982 Euroopan parlamentin ja neuvoston asetuksen (EU) 2019/817 täydentämisestä raportoinnin ja tilastoinnin keskustietoarkiston toimintaa koskevilla yksityiskohtaisilla säännöillä.
               
               
                  
                     (3)
                  
                        EUVL L 236, 19.9.2018, s. 1. 
               
               
                  
                     (4)
                  
                        Tämä päätös ei kuulu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyssä neuvoston päätöksessä 2002/192/EY (EYVL L 64, 7.3.2002, s. 20) säädettyjen toimenpiteiden soveltamisalaan.
               
               
                  
                     (5)
                  
                        EYVL L 176, 10.7.1999, s. 36.
               
               
                  
                     (6)
                  
                        Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
               
               
                  
                     (7)
                  
                        EUVL L 53, 27.2.2008, s. 52.
               
               
                  
                     (8)
                  
                        Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
               
               
                  
                     (9)
                  
                        EUVL L 160, 18.6.2011, s. 21.
               
               
                  
                     (10)
                  
                        Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).
               
               
                  
                     (11)
                  
                        Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018 s. 39).
               
               
                  
                     (12)
                  
                        Komission täytäntöönpanopäätös C(2021)1840, annettu 20 päivänä toukokuuta 2021, Euroopan parlamentin ja neuvoston asetuksen (EU) 2018/1240 17 artiklan 1 kohdan mukaisesti toimitettavaan hakulomakkeeseen täytettävien henkilötietojen muotoa koskevista vaatimuksista sekä käyttöön otettavista parametreista ja tarkistuksista hakemuksen täydellisyyden ja kyseisten tietojen johdonmukaisuuden varmistamiseksi.
               
               
                  
                     (13)
                  
                        EUVL L 201, 8.6.2021, s. 1–18.